Lo grau superlativo en aragonés describe la qualidat maxima d'un adchectivo calificativo, encara que por extensión tamién puedan tener superlativo bel adverbio u atra categoría gramatical. En las luengas romances como l'aragonés se puede expresar de diferents trazas.

Muito + adchetivo
Ye talment la forma mes común de fer lo superlativo en las parlas altoaragonesas actuals, y presenta las lochicas variants dialectals como muto (zonas de Sobrarbe, bien documentau en belsetán) y molt (benasqués).
Muito buenas.
Muto buen.
Molt dúctil.
Molt esllarguiu.

La forma orichinal puede apareixer apocopada como mui coexistindo con muito u muto en bella variant d'aragonés (belsetán):
La nuestra chóven ye una muller mui troballadera.

En variants como lo tellán, a on que la forma orichinal s'ha castellanizau foneticament como mucho, la forma apocopada ye la sola que se troba:
Ye mui curtet.

En aragonés medieval terolano se conoixe la estructura mucho + adchectivo u mucho + adverbio, que ha perviviu en lo castellan de Xiloca:

Mucho bueno.

Sufixo -ismo
Ye un sufixo que ha resultau por sincopa de lo sufixo latín -ISSIMU, que s'emplegaba precisament pa fer superlativos. En francés antigo tamién se troba una evolución sincopada d'este sufixo (bonisme, hautisme). En aragonés no se troba con toz los adchectivos, pero ye bien documentau.
Buenismo.
Carismo.
Malismo / dolentismo.
Mahismo.
Llornisma.
Grandismo.
Guapismo.
Santisma.

Tamién se puede trobar este sufixo superlativo en adchectivos que no son calificativos:
Poquismo.
Tantismo.

Bien + adchectivo
Se documenta dende en todas las parlas altoaragonesas dende Ansó dica Chistau, de fueras de lo benasqués, a on que se troba la lochica combinación ben + adchectivo.
Bien chicorronas.
Ben firme.

Repetición
Bueno-bueno / buen-buen.
Calient-calient.
Preto-preto.

Comparativo en oracions exclamativas
S'emplega lo comparativo d'igualdat (tan) y de superioridat (más / més).
¡Son més malas!.

Comparacions hiperbolicas
Representa una comparación con un extremo representativo que ye conoixiu por los interlocutors y ye fixau en l'idioma:
Más frío que o chelo.
Més listo que la fambre.
Pllòu tanto que puede.
Yera negro como lo follin.
Grau superlativo en aragonés